El catedràtic Gabriel Navarro, medalla de la Reial Societat Matemàtica per la seua trajectòria investigadora

## El catedràtic Gabriel Navarro, medalla de la Reial Societat Matemàtica per la seua trajectòria investigadora

Gabriel Navarro

La Reial Societat Matemàtica Espanyola (RSME) ha concedit la Medalla en l’edició de 2025 a Gabriel Navarro Ortega, catedràtic del Departament de Matemàtica de la Universitat de València. La societat científica reconeix, així, l’excepcional trajectòria en investigació matemàtica i en la transferència del coneixement del professor valencià. A més, Navarro Ortega serà un dels conferenciants convidats a l’International Congress of Mathematicians (ICM) que se celebrarà en 2026 a Philadelphia (USA).

Gabriel Navarro és actualment catedràtic d’Àlgebra a la Universitat de València, lloc on es va doctorar l’any 1989. Navarro és una figura de referència en l’àmbit de les matemàtiques pures, reconegut internacionalment pel seu lideratge en la teoria de representacions de grups finits, on ha realitzat contribucions essencials a problemes oberts de gran profunditat, com les conjectures de McKay, de pesos d’Alperin i d'Altura Zero de Richard Brauer.

La resolució recentment de la conjectura d’Altura Zero plantejada per Brauer en 1955, un dels matemàtics més eminents del segle XX, és una de les raons que l’han dut al congrés ICM, que es considera ‘the hall of fame’, és a dir, un dels més importants de les matemàtiques. “Han sigut anys d’una gran tensió fins que ho hem aconseguit”, apunta Navarro Ortega. Aquesta conjectura està considerada com un dels desafiaments més destacats en un camp de les matemàtiques conegut com la teoria de la representació de grups finits.

El Congrés Internacional de Matemàtics (ICM) és el més important de la disciplina matemàtica a nivell mundial. Se celebra cada quatre anys davall els auspicis de la Unió Matemàtica Internacional (IMU). En l’ICM es presenten els resultats més destacats en totes les àrees de les matemàtiques. A més, s’atorguen importants premis com la Medalla Fields i altres reconeixements de la IMU.

El professor valencià també s’ha referit a la medalla concedida per la RSME i ha mostrat la seua satisfacció: “La medalla significa un reconeixement a 35 anys d’investigació a la Universitat de València, des que vaig acabar la carrera”.

El treball de Gabriel Navarro ha tingut impacte directe en l’avanç de la disciplina a nivell mundial i ha sigut publicat a les revistes més prestigioses, com Annals of Mathematics, en la qual ha publicat en quatre ocasions a dia de hui, un fet destacable. A més de la seua excel·lència científica, Navarro ha demostrat un ferm compromís amb la formació de noves generacions d’investigadors i investigadores, liderant una escola respectada internacionalment en teoria de caràcters. De fet, diversos dels seus doctorands han obtingut beques i reconeixements d’institucions de primer nivell, com el MSRI, el Newton Institute o l’Oberwolfach Leibniz Fellowship.

El professor de la Universitat ha sigut també autor de llibres de referència, dos d’ells publicats per Cambridge University Press, àmpliament utilitzats tant en investigació com en docència de postgrau. La seua capacitat de sintetitzar i comunicar resultats complexos ha fet dels seus textos eines clau per a la transferència del coneixement matemàtic avançat.

La seua tasca ha transcendit allò estrictament acadèmic, així, ha organitzat trobades internacionals de primer nivell, inclosos congressos a Princeton, MSRI, Oberwolfach, i València, atraient figures del calibre de Manjul Bhargava i Peter Sarnak. A més, Navarro és Fellow de l’American Mathematical Society, membre de la Reial Acadèmia de Ciències, i conferenciant distingit de la European Mathematical Society. L’any 2026 serà un dels conferenciants convidats al International Congress of Mathematicians (ICM), que se celebrarà a Philadelphia (USA).

Arxivat en:
Facultat de Ciències Matemàtiques
, Premis i distincions
, Recerca, innovació i transferència
, Estudis
, Reconeixements externs

## Altres Notícies

La UV reconeix quatre dècades de lideratge compartit

La UV commemora el 50è aniversari de la Facultat de Farmàcia i Ciències de l’Alimentació

Lliurament dels premis a les 100 millors notes de les PAU i NAU

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar